‘Aartappels nié gou weer duurder nie’ | News24
‘Aartappels nié gou weer duurder nie’
Aartappelpryse het vroeër vanjaar tot R100 per 10 kg gestyg. Foto: Vida Booysen
GOEIE nuus vir verbruikers is dat die prys van aartappels die afgelope drie weke skerp gedaal het en die hoë pryse van die afgelope paar maande vir eers iets van die verlede is, volgens Aartappels SA (ASA).
Die afgelope ses maande het die vraag die aanbod erg oorskry weens die kritieke droogte waartydens verbruikerspryse die hoogte ingeskiet en die prys van ’n sak van 10 kg plek-plek tot meer as R100 gestyg het.
Volgens Pieter van Zyl, landbou-ekonoom van ASA, het gemiddelde pryse die afgelope drie weke met die helfte gedaal van R60 tot R30 per sakkie. Baie produsente behaal die jongste tyd beter opbrengste en die bedryf verwag dat pryse tussen R30 en R40 sal beweeg tot ten minste die einde van die lente vanjaar.
Die prys sal na verwagting in Augustus weer begin styg.
“Pryse het sedert November verlede jaar begin styg, hoewel sommige streke hul grootste oeste nog behaal het. Daar is baie aartappels bemark. Toe kom die droogte en gevolglik het bykans geen aartappels die markte bereik nie.
“Die pryse het aanhou styg en gedurende Januarie en Februarie vanjaar is die hoogste pryse nog, tot meer as R100 per sak van 10 kg vir aartappels van hoogstaande gehalte behaal.
“In baie streke waar boere kon besproei, het die hitte die produkte baie seergemaak, met die gevolg dat baie minder aartappels beskikbaar was op die markte,” aldus Van Zyl.
“Vanaf Januarie tot April vanjaar is 5,67 miljoen 10 kg-sakkies minder, of 17% minder, op die nasionale varsproduktemarkte verkoop as in die ooreenstemmende tydperk verlede jaar.
“Markpryse was gevolglik 93% hoër vir hierdie tydperk.
Ten opsigte van die 2016-bemarkingsjaar word verwag dat sowat 50 000 ha geplant sal word, en die aanduidings is dat nie minder geplant sal word as gedurende 2015 nie.
Volgens Van Zyl word verbruikers nie deur groothandelaars uitgebuit nie, want hulle is voortdurend in kompetisie met ander handelaars en kan nie bekostig om pryse op te jaag nie.
“Hier en daar mag kleiner handelaars hul pryse hoër maak, maar dit baat hulle ook nie juis meer nie, want verbruikers doen hul huiswerk deesdae goed en weet waar hulle goeie gehalte teen die beste pryse kan kry.”
– LOURENS SCHOEMAN